CELEX: 32021D1038
Language: el
Date: 2021-06-23 00:00:00
Title: Απόφαση (ΕΕ) 2021/1038 της Επιτροπής της 23ης Ιουνίου 2021 για τη χορήγηση μεταβατικής περιόδου στο Βασίλειο των Κάτω Χωρών σύμφωνα με την απόφαση 2008/477/ΕΚ όσον αφορά την επικαιροποίηση των σχετικών τεχνικών όρων που εφαρμόζονται στη ζώνη συχνοτήτων των 2500-2690 MHz [κοινοποιηθείσα υπό τον αριθμό C(2021) 4433] (Το κείμενο στην ολλανδική γλώσσα είναι το μόνο αυθεντικό)

25.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 226/38
               
            
         ΑΠΟΦΑΣΗ (ΕΕ) 2021/1038 ΤΗΣ ΕΠΙΤΡΟΠΗΣ
         της 23ης Ιουνίου 2021
         για τη χορήγηση μεταβατικής περιόδου στο Βασίλειο των Κάτω Χωρών σύμφωνα με την απόφαση 2008/477/ΕΚ όσον αφορά την επικαιροποίηση των σχετικών τεχνικών όρων που εφαρμόζονται στη ζώνη συχνοτήτων των 2 500-2 690 MHz
         
            
               [κοινοποιηθείσα υπό τον αριθμό C(2021) 4433]
            
         
         (Το κείμενο στην ολλανδική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (1), και ιδίως το άρθρο 4 παράγραφος 5,
         Έχοντας υπόψη την απόφαση 2008/477/ΕΚ της Επιτροπής, της 13ης Ιουνίου 2008, σχετικά με την εναρμόνιση της ζώνης συχνότητας 2 500-2 690 MHz για επίγεια συστήματα παροχής υπηρεσιών ηλεκτρονικών επικοινωνιών στην Κοινότητα (2), και ιδίως το άρθρο 2 παράγραφος 2,
         Έχοντας υπόψη την αίτηση που υποβλήθηκε από τις Κάτω Χώρες στις 6 Ιανουαρίου 2021,
         Εκτιμώντας τα ακόλουθα:
         
                     (1)
                  
                  
                     Η απόφαση 2008/477/ΕΚ προβλέπει ότι τα κράτη μέλη καθορίζουν και διαθέτουν, σε μη αποκλειστική βάση, τη ζώνη συχνοτήτων 2 500-2 690 MHz για επίγεια συστήματα ικανά να παρέχουν υπηρεσίες ηλεκτρονικών επικοινωνιών, σύμφωνα με τις παραμέτρους που καθορίζονται στο παράρτημα της εν λόγω απόφασης.
                  
               
                     (2)
                  
                  
                     Το άρθρο 2 παράγραφος 2 της απόφασης 2008/477/ΕΚ προβλέπει ότι τα κράτη μέλη που εφαρμόζουν τη χρήση χρονοδιαιρετικής αμφίδρομης επικοινωνίας (TDD - time division duplex) ή «αποκλειστικά κατερχόμενης ζεύξης» εκτός της υποζώνης των 2 570 – 2 620 MHz την ημερομηνία κατά την οποία η παρούσα απόφαση τίθεται σε εφαρμογή μπορούν να ζητήσουν μεταβατική περίοδο για την εφαρμογή της εν λόγω απόφασης, σύμφωνα με το άρθρο 4 παράγραφος 5 της απόφασης 676/2002/ΕΚ.
                  
               
                     (3)
                  
                  
                     Οι Κάτω Χώρες ενημέρωσαν την Επιτροπή ότι, ενώ έχουν χορηγηθεί άδειες για τη χρήση του κύριου μέρους της υποζώνης 2 570 – 2 620 Mhz σύμφωνα με την εκτελεστική απόφαση (ΕΕ) 2020/636 (3), δύο περιορισμένα τμήματα της ζώνης, συγκεκριμένα οι παρτίδες συχνοτήτων 2 565-2 570 MHz και 2 685-2 690 υπόκεινται ακόμα σε δύο άδειες που εφαρμόζουν χρονοδιαιρετική αμφίδρομη επικοινωνία (TDD - time division duplex) αντί για συχνοδιαιρετική αμφίδρομη επικοινωνία (FDD - frequency division duplex) και οι οποίες χορηγήθηκαν το 2010 σύμφωνα με την απόφαση 2008/477/ΕΚ και θα λήξουν το 2030.
                  
               
                     (4)
                  
                  
                     Με επιστολή τής 6ης Ιανουαρίου 2021 προς την Επιτροπή, οι Κάτω Χώρες ζήτησαν μεταβατική περίοδο σύμφωνα με το άρθρο 2 παράγραφος 2 της απόφασης 2008/477/ΕΚ, προκειμένου να διατηρηθεί η ισχύς των δύο προαναφερόμενων αδειών που εφαρμόζουν TDD έως τη λήξη τους. Οι άδειες αυτές χορηγήθηκαν με αποφάσεις της Agentschap Telecom van het Ministerie van Economische Zaken en Klimaat. Η μία άδεια χορηγήθηκε με αριθμό αναφοράς AT-EZK/7635162 αριθμό φακέλου 6781570-G1 και ισχύει από τις 3 Ιανουαρίου 2013 έως τις 2 Ιανουαρίου 2030 και η άλλη με αριθμό αναφοράς AT-EZK/7937970 αριθμό φακέλου 6697351 και ισχύει από τις 11 Μαΐου 2010 έως τις 11 Μαΐου 2030.
                  
               
                     (5)
                  
                  
                     Προς υποστήριξη του αιτήματός τους, οι Κάτω Χώρες παρείχαν επαρκείς πληροφορίες και αιτιολόγηση. Διατηρώντας κατά τη μεταβατική περίοδο τις δύο ισχύουσες άδειες οι οποίες χρησιμοποιούνται για την παροχή υπηρεσιών δημόσιων κινητών επικοινωνιών, οι ολλανδικές αρχές αποφεύγουν τη διακοπήτης παροχής υπηρεσιών κινητών επικοινωνιών από τους κατόχους των δύο αυτών αδειών και αποφεύγουν τη διατάραξη της παρούσας κατάστασης ισότιμων όρων ανταγωνισμού στην αγορά κινητών επικοινωνιών στις Κάτω Χώρες. Επιπλέον, οι εκτεταμένοι περιορισμοί χρήσης που συνδέονται με τη χρήση των δύο αντίστοιχων παρτίδων ραδιοφάσματος απαιτούσαν οι εν λόγω άδειες να μην περιλαμβάνονται στον ορισμό και τον καθορισμό του γενικά εφαρμοστέου ανώτατου ορίου ραδιοφάσματος. Κατά συνέπεια, η μεταβατική περίοδος θα εξασφαλίσει σταθερότητα στην ανταγωνιστική κατάσταση της αγοράς κινητών επικοινωνιών και δεν θα καθυστερήσει αδικαιολόγητα την εφαρμογή της απόφασης 2008/477/ΕΚ στις Κάτω Χώρες.
                  
               
                     (6)
                  
                  
                     Επιπλέον, τα όρια ισχύος εκπομπής που συνδέονται με τη χρήση του εν λόγω φάσματος δυνάμει των σχετικών αδειών είναι εναρμονισμένα με τις διεθνείς συμφωνίες συντονισμού που έχουν συναφθεί με τα γειτονικά κράτη μέλη, προκειμένου να διασφαλιστεί ότι δεν δημιουργείται παρεμβολή στα εν λόγω κράτη μέλη. Κατά συνέπεια, η μεταβατική περίοδος δεν θα αναβάλει την εφαρμογή της απόφασης 2008/477/ΕΚ στα γειτονικά κράτη μέλη.
                  
               
                     (7)
                  
                  
                     Επίσης, η μεταβατική περίοδος δεν θα υπερβεί τα αναγκαία όρια για να μην παρεμποδιστεί η θέσπιση κοινού πλαισίου και εναρμονισμένων τεχνικών όρων για τη χρήση της ζώνης των 2 500-2 690 MHz· προβλέπονται περιορισμοί στα 2 685-2 690 MHz για την προστασία των υπηρεσιών ραδιοαστρονομίας στην παρακείμενη ζώνη συχνοτήτων και περιορίζεται η χρήση της συχνότητας 2 565-2 570 MHz για την προστασία της χρήσης παρακείμενης FDD.
                  
               
                     (8)
                  
                  
                     Ως εκ τούτου, η εν λόγω μεταβατική περίοδος θα εξασφαλίσει ότι οι στόχοι πολιτικής της ΕΕ στη ζώνη των 2 500-2 690 MHz επιτυγχάνονται με το ελάχιστο κόστος για κάθε κράτος μέλος και φορέα εκμετάλλευσης.
                  
               
                     (9)
                  
                  
                     Για τους λόγους αυτούς, η ζητούμενη μεταβατική περίοδος κρίνεται δικαιολογημένη και αναλογική και δεν αναβάλλει αδικαιολόγητα την εφαρμογή της απόφασης 2008/477/ΕΚ στις Κάτω Χώρες ή στα άλλα κράτη μέλη ούτε δημιουργεί αδικαιολόγητες ανισότητες όσον αφορά την κατάσταση του ανταγωνισμού ή το ρυθμιστικό πλαίσιο μεταξύ των κρατών μελών.
                  
               
                     (10)
                  
                  
                     Πραγματοποιήθηκαν διαβουλεύσεις με τα μέλη της επιτροπής ραδιοφάσματος και δήλωσαν, κατά τις συνεδριάσεις τους της 9ης και 10ης Μαρτίου 2021, ότι δεν αντιτάσσονται στην εν λόγω μεταβατική περίοδο.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Χορηγείται μεταβατική περίοδος στις Κάτω Χώρες δυνάμει της απόφασης 2008/477/ΕΚ υπό τους όρους που προβλέπονται στην εν λόγω απόφαση.
         
         
            Άρθρο 2
            Επιτρέπεται στις Κάτω Χώρες να εφαρμόζουν, μέχρι την 11η Μαΐου 2030 το αργότερο, χρονοδιαιρετική αμφίδρομη επικοινωνία (TDD - time division duplex) αντί για συχνοδιαιρετική αμφίδρομη επικοινωνία (FDD - frequency division duplex) στις υποζώνες 2 565-2 570 MHz και 2 685-2 690 MHz.
         
         
            Άρθρο 3
            Οι Κάτω Χώρες θα συνεχίσουν να εξασφαλίζουν ότι η εφαρμογή της TDD σύμφωνα με το άρθρο 2 δεν αναβάλλει αδικαιολόγητα την εφαρμογή της απόφασης 2008/477/ΕΚ, δεν δημιουργεί αδικαιολόγητες ανισότητες όσον αφορά την κατάσταση του ανταγωνισμού ή το ρυθμιστικό πλαίσιο μεταξύ των κρατών μελών και δεν επηρεάζει τα επίγεια συστήματα παροχής υπηρεσιών ηλεκτρονικών επικοινωνιών που ήδη λειτουργούν ή πρόκειται να αναπτυχθούν στη ζώνη συχνοτήτων 2 500-2 690 MHz σύμφωνα με τις τεχνικές παραμέτρους που έχουν εναρμονιστεί με την απόφαση 2008/477/ΕΚ στα άλλα κράτη μέλη.
         
         
            Άρθρο 4
            Η παρούσα απόφαση απευθύνεται στο Βασίλειο των Κάτω Χωρών.
         
         
            Βρυξέλλες, 23 Ιουνίου 2021.
            
               
                  Για την Επιτροπή
               
               Thierry BRETON
               
                  Μέλος της Επιτροπής
               
            
         
         
            (1)  ΕΕ L 108 της 24.4.2002, σ. 1.
         
            (2)  ΕΕ L 163 της 24.6.2008, σ. 37.
         
            (3)  Εκτελεστική απόφαση (ΕΕ) 2020/636 της Επιτροπής, της 8ης Μαΐου 2020, για την τροποποίηση της απόφασης 2008/477/ΕΚ όσον αφορά την επικαιροποίηση σχετικών τεχνικών όρων που εφαρμόζονται στη ζώνη συχνοτήτων 2 500-2 690 MHz (ΕΕ L 149 της 12.5.2020, σ. 3).